Megler avslørt for falsk visning – fikk bot på 300.000 kroner | ABC Nyheter
Megler avslørt for falsk visning – fikk bot på 300.000 kroner
Video: Overvåkningsvideo avslørte meglernes falske triks.
Eiendomsmegleren i København sa de hadde flere interesserte kjøpere på visning, men overvåkningsbildene viste noe helt annet. Det fikk store følger for megleren.
Silje RobertsenMagnus Fossen
7. sep. 2019 09:28 – Oppdatert 7. sep. 2019 09:28
I februar omtalte ABC Nyheter den spesielle hendelsen til paret Anders Peter Yde Amsnæs og kona Ditte. De hadde leid inn eiendomsmeglere fra Danbolig til å selge deres 110 kvadratmeter store rekkehus på Amager i København, men selv om meglerne hevdet de hadde flere interesserte kjøpere til huset, var det noe som skurret.
Fikk bot og mistet jobben
Ifølge Danske TV 2 ble tidligere Danbolig-meglere Lars Bo Christensen og Niels Hald idømt en samlet bot på tett opp under 300.000 norske kroner.
– Vi er glade for at vi fikk medhør i saken. Vi er overbevist om at dette var systematisk fusk, forteller Ditte Amsnæs til TV 2.
Paret søkte også om erstatning på tilsvarende 20.000 norske kroner. Dette har de ikke fått innvilget. Likevel er paret fornøyd med utfallet av saken.
Tre «visninger» - samme tilbakemelding
De to eiendomsmeglerne hadde ifølge paret arrangert tre visninger til fire potensielle kjøpere mens de selv var bortreiste i vinterferien. Tilbakemeldingen etter visningene var klare; De var alle interesserte, men de mente alle at prisen var litt for høy. Boligen lå ute til en salgspris på 4.995.000 danske kroner, tilsvarende cirka 6.5 millioner norske kroner.
Overvåkningsbilder avslørte svindel
Da Ditte senere observerte megleren alene i boligen på et tidspunkt det skulle vært enda en visning, ante hun ugler i mosen. Spesielt da hun ringte megleren som fortalte at visningen hadde gått veldig bra.
– De var svært detaljerte om samtalene de hadde hatt med kjøperne, så vi var jo ikke i tvil om at det hadde vært visninger her, sier Ditte Amsnæs til dansk TV 2. Hun jobber til daglig i København Politi.
Da paret sjekket overvåkningskameraet fra stuen og innså at de hadde blitt holdt for narr. Det hadde slettes ikke vært noen på visning i boligen.